Die opdrag | News24
HIERDIE storie kom uit Huisgenoot se bundel Lieg en lagstories van 2002
Op 'n Saterdagoggend, diep in die Vrystaatse winter, besuit Abram de Wet hy het nou genoeg gehad van die onooglike ruine van 'n ou postal wat reg langs sy nuwe spoghuis staan. Die ou huis het metterjare so verval dat dit net goed genoeg is vir 'n voerskuur. Slange en rotte het die plek betrek en Abram is 'n netjiese boer.
Synde ook 'n goeie sakeman, besluit hy hy kan netsowel wins maak uit die sloping van die ou huis. "Maryna", kondig hy die aand met slaaptyd aan, "kom ek en jy gaan bietjie vir 'n paar dae Suidkus toe." Maryna is vuur en vlam, en die Maandag bespreek hulle 'n woonstel in Uvongo. Eers laat Abram die voer in die huis verwyder en vervang met droee mielieblare. Die dag voor hulle vertrek roep hy sy voorman kantoor toe.
"Petrus, ons ry more see toe en kom Dinsdagmiddag terug. Ek wil he jy moet mooi na die plaas kyk, maar ek het vir jou 'n spesiale werkie om te doen.
"Hier is 'n boksie vuurhoutjies. Nou Saterdag, wanneer ons weg is, dan vat jy hierdie vuurhoutjies en jy steek die spul mielieblare in die ou huis vir my aan die brand. En dan vat jy vir jou 'n slagskaap en jy en jou familie kan dan Sondag lekker eet."
Soos die toeval dit wil he, is dit die einde van die maand en Petrus kan die meevallertjie aanvul met 'n klompie bier en 'n bottel brandewyn. Saterdag net so na sonop slag hy vir hom 'n skaap, en hy en sy mense begin feesvier soos in geen jare nie. Die aand raak party sommer daar om die uitgebrande vuur aan die slap, en Sondag bring Petrus deur met wat vir hom voel soos skedelbreuk.
Vroeg dieselfde Sondag lui Manie Smit se foon op die De Wets se tuisdorp. Hy is die ko-operasie se versekeringsbestuurder. Dis Abram de Wet uit Uvongo.
"Ek is jammer om jou op 'n Sondag te pla, maar ek kry nou net 'n onsamehangende boodskap hier dat daar die een of ander brand op my plaas was laas nag. Sal jy nie net asseblief gaan kyk nie?" Dis nou voordat daar selfone was.
Manie voel min lus om dit te doen, maar Abram is 'n ryk boer en 'n goeie klient wat 'n groot premie betaal. Manie bly toe maar uit die kerk en ry plaas toe. Daar gekom, kry hy geen fout nie, behalwe dat die personeel onkapabel is van die vorige nag se plesier. Maandagoggend klaar Petrus se verstand op, en dit val hom soos 'n donderslag by hy het glad nie sy deel van die ooreenkoms nagekom nie. Hy wag tot almal die aand in die bed is voordat hy suutjies uitsluip, vuurhoutjies in die hand. As 'n man van eer voer hy Abram se opdrag uit en gaan klim met 'n skoon gewete agter sy vrou se rug in. 'n Opdrag is 'n opdrag